**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

 *A határozati javaslatot törvényességi*

 *szempontból megvizsgáltam:*

 */: Dr. Károlyi Ákos :/*

 *jegyzői feladatokat ellátó aljegyző*

**ELŐTERJESZTÉS**

**Szombathely Megyei Jogú Város Közgyűlésének 2015. április 16-i ülésére**

**Javaslat a Szombathelyi Reguly Antal Nyelvoktató Nemzetiségi Általános Iskolával kapcsolatos döntés meghozatalára**

Szombathely Megyei Jogú Város Német Önkormányzata a 2015. március 23-i ülésén, a 19/2015. (III.23.) NÖ számú határozatában kinyilvánította azon szándékát, hogy a nemzetiségek jogairól szóló 2011. évi CLXXIX. törvény (a továbbiakban: Nemzetiségi törvény) 24. § (1) bekezdése alapján át kívánja venni a 2015/2016. tanévtől kezdődően, legalább 10 éves időtartamra a Szombathelyi Reguly Antal Nyelvoktató Nemzetiségi Általános Iskola – Reguly Antal Nationalitäten Grundschule Steinamanger (9700 Szombathely, II. Rákóczi F. u. 79.) fenntartói jogát. Az önkormányzat a fenntartói jog átadását a Klebelsberg Intézményfenntartó Központnál kezdeményezte.

A nemzetiségi törvény 24. § (1) bekezdése szerint „A nemzetiségi önkormányzat - a köznevelési törvényben és az államháztartás működési rendjéről szóló jogszabályokban meghatározottak szerint - köznevelési intézményt létesíthet és tarthat fenn, illetve az e törvényben meghatározott rendben átveheti a más szerv által létesített köznevelési intézmény fenntartói jogát.”

A nemzeti köznevelésről szóló 2011. évi CXC. törvény (a továbbiakban: Nkt.) 84. § (7)bekezdése alapján a fenntartó, *az állami intézményfenntartó központ*, valamint az állami felsőoktatási intézmény által fenntartott intézmény *esetében* ***az oktatásért felelős miniszter legkésőbb az intézkedés tervezett végrehajtása éve májusának utolsó munkanapjáig hozhat döntést*** – többek között - a nevelési-oktatási ***intézmény fenntartói jogának átadásával*** ***kapcsolatban.***

Az Nkt. 83. § (4a) bekezdése szerint „***ha a fenntartóváltás a települési önkormányzat működtetési kötelezettségét érinti,*** vagy működtetési kötelezettséget keletkeztet***, az érintett települési önkormányzatot egyetértési jog illeti meg*** a döntés meghozatalakor, kivéve, ha az adott köznevelési intézmény fenntartói jogának az állami intézményfenntartó központ részéről történő átvétele a köznevelési közfeladat-ellátás biztonságos megszervezéséhez elengedhetetlen, vagy annak hiányában a gyermekekre, tanulókra aránytalan teher hárulna.”

A Szombathelyi Reguly Antal Nyelvoktató Nemzetiségi Általános Iskola működtetése Szombathely Megyei Jogú Város Önkormányzatának a 2014. évi teljesítési adatok alapján 33.503 000 Ft –ba került. Szombathely Megyei Jogú Város Német Önkormányzata az iskola fenntartása mellett annak működtetését is kérte.

Erre tekintettel önkormányzatunknak hozzávetőlegesen 30.000 000 forintos nagyságrendű megtakarítást jelentene az intézmény működtetésének átadása.

Javasolom a Tisztelt Közgyűlésnek, hogy az Nkt. 83. § (4a) bekezdése alapján támogassa Szombathely Megyei Jogú Város Német Önkormányzata szándékát, azaz értsen egyet azzal, hogy a 2015/2016. tanévtől kezdődően a Szombathelyi Reguly Antal Nyelvoktató Nemzetiségi Általános Iskola fenntartója és működtetője Szombathely Megyei Jogú Város Német Önkormányzata legyen.

A nemzetiségi törvény 25. § (5) bekezdése, az Nkt. 74. § (7) bekezdése értelmében a nevelési-oktatási intézmény átadására az oktatásért felelős miniszter és az átvevő között létrejött köznevelési szerződés alapján kerülhet sor.

A nemzetiségi törvény a ***feladatellátást szolgáló vagyonról*** is rendelkezik: a 25. § (6) bekezdése alapján a fenntartói jog átadásával együtt a köznevelési intézmény feladatainak ellátását szolgáló ingó és ingatlan vagyont - a törvényben meghatározott kivétellel - az átvevő használatába kell adni. Az átadás ingyenes. A használatba adás ideje nem lehet tíz évnél rövidebb.

Előzőek miatt Szombathely Megyei Jogú Város Német Önkormányzata felkérte a nemzetiségi önkormányzat elnökét, hogy a fenntartói jog átadásával együtt a köznevelési intézmény feladatainak ellátását szolgáló ingó és ingatlan vagyon ingyenes használatba adását Szombathely Megyei Jogú Város Önkormányzatánál kezdeményezze.

A Nemzetiségi törvény 25. § (6) bekezdésére, valamint az Mötv.13. § (1) bekezdés 16. pontjára tekintettel javasolom a Tisztelt Közgyűlésnek, hogy - ***az oktatásért felelős miniszter fenntartói jog átadására vonatkozó egyetértése esetén*** - a Szombathelyi Reguly Antal Nyelvoktató Nemzetiségi Általános Iskola

* 8729 hrsz. alatt található kizárólagos önkormányzati tulajdonban lévő 3692 m2 nagyságú - természetben Szombathely, Rákóczi Ferenc utca 79. szám alatti ingatlanvagyonát, valamint a
* 8727 hrsz. alatt található kizárólagos önkormányzati tulajdonban lévő 1085 m2 nagyságú - természetben Szombathely, Rákóczi Ferenc utca 77. szám alatti ingatlanvagyonát, továbbá
* az intézmény leltár szerinti ingó vagyonát

a 2015/2016. tanévtől kezdődően, 10 éves időtartamra Szombathely Megyei Jogú Város Német Önkormányzata részére ingyenesen használatába adja.

Az erre vonatkozó szerződés az oktatásért felelős miniszter fenntartói jog átadására vonatkozó egyetértését követően külön előterjesztésben kerül a Közgyűlés elé.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2015. április „ ”**

 **(: Dr. Puskás Tivadar :)**

HATÁROZATI JAVASLAT

**…/2015. (IV. 16.) Kgy. számú határozat**

1. Szombathely Megyei Jogú Város Közgyűlése a „Javaslat a Szombathelyi Reguly Antal Nyelvoktató Nemzetiségi Általános Iskolával kapcsolatos döntés meghozatalára” című előterjesztést megtárgyalta, és nemzeti köznevelésről szóló 2011. évi CXC. törvény 83. § (4a) bekezdése alapján egyetért azzal, hogy a 2015/2016. tanévtől kezdődően a Szombathelyi Reguly Antal Nyelvoktató Nemzetiségi Általános Iskola fenntartója és működtetője Szombathely Megyei Jogú Város Német Önkormányzata legyen.
2. A Közgyűlés a nemzetiségek jogairól szóló 2011. évi CLXXIX. törvény 25. § (6) bekezdésére tekintettel, Szombathely Megyei Jogú Város Önkormányzata vagyonáról szóló 40/2014. (XII. 23.) önkormányzati rendelet 11. §-a alapján közfeladat ellátása céljából, a közfeladat ellátásához szükséges mértékben - ***az oktatásért felelős miniszter fenntartói jog átadására vonatkozó egyetértése esetén*** - a Szombathelyi Reguly Antal Nyelvoktató Nemzetiségi Általános Iskola
* 8729 hrsz. alatt található kizárólagos önkormányzati tulajdonban lévő 3692 m2 nagyságú - természetben Szombathely, Rákóczi Ferenc utca 79. szám alatti ingatlanvagyonát, valamint a
* 8727 hrsz. alatt található kizárólagos önkormányzati tulajdonban lévő 1085 m2 nagyságú - természetben Szombathely, Rákóczi Ferenc utca 77. szám alatti ingatlanvagyonát, továbbá
* az intézmény leltár szerinti ingó vagyonát

a 2015/2016. tanévtől kezdődően, 10 éves időtartamra Szombathely Megyei Jogú Város Német Önkormányzata részére ingyenesen használatba adja.

1. A Közgyűlés felkéri a polgármestert, hogy az ingyenes használatba adásra vonatkozó megállapodást az oktatásért felelős miniszter fenntartói jog átadására vonatkozó egyetértését követően terjessze a Közgyűlés elé.

**Felelős:** Dr. Puskás Tivadar polgármester

 Koczka Tibor alpolgármester

 Dr. Károlyi Ákos jegyzői feladatokat ellátó aljegyző

 /a végrehajtás előkészítéséért:

 dr. Bencsics Enikő, az Egészségügyi és Közszolgálati Osztály vezetője,

 Lakézi Gábor, a Városüzemeltetési Osztály vezetője/

**Határidő:** azonnal /1. és 2. pont vonatkozásában /

 2015. június 30. /a 3. pont vonatkozásában/